**IT-innleveringsprosjekt: HTML-nettside**

**Planleggingsdokument**

Et av de første designvalgene jeg må ta, er fargepaletten til nettsida. Jeg har sett at veldig mange i IT-klassen har tenkt til å velge samme fargetema som boka, nemlig kombinasjonen av blek grønn og blå. Jeg har lyst på et litt mer unikt utseende, og derfor har jeg surfet etter forskjellige forslag til fargetemaer på nettet. Til slutt fant jeg temaet «Cheerful and Sleek» på en nettside med en samling av fargetemaer (nr. 21 på <https://designschool.canva.com/blog/website-color-schemes/>). Jeg synes at disse fargene passer veldig bra sammen, og tenker å bruke dem som paletten til nettsida. Den mørke blåfargen passer bra som bakgrunnsfarge, mens den beige-aktige fargen gjør seg bra bak brødteksten. Den oransje fargen skal jeg bruke på de forskjellige elementene rundt brødteksten, mens den lysegule fargen skal brukes til lenker, slik at man lett kan se hvilke elementer som er lenker og hvilke som ikke er det.

Fontmessig har jeg tenkt til å gå for fonter med litt «teknologisk» utseende på knapper og lignende, og en mer lesbar teksttype på brødteksten. Jeg har blant annet funnet fontene «Lucida Console» og «Courier New» som eksempler på «teknologiske» fonter, og jeg har tenkt til å bruke «Trebuchet MS» på brødteksten, siden den både er lesbar og ser profesjonell ut.

Når det kommer til layout har jeg tenkt til å gå for et nokså standard layout, med header og footer øverst og nederst, og navigasjon til venstre for brødteksten. Når man går inn på hver kapittelside skal det komme opp en ny navigasjonsboks til delkapitlene, slik at man effektivt kan navigere siden. Ved hvert delkapittel skal det også være knapper for å komme til toppen av sida igjen, slik at brukeren slipper å scrolle langt opp for å komme tilbake til navigasjonen. Headeren skal fungere som en hjem-knapp, noe som skal være tydelig ved at den skal ha samme farge som de andre lenkene.

Bildemessig tenker jeg å legge til ett stort bilde til hvert kapittel som skal være knyttet til innholdet, og også ha et lite bilde i headeren for å gjøre den mer interessant.